Man sterf in Roodepoort-ongelukParamedici op die toneel: Foto: Verskaf ŉ Man is dood toe die motor waarin hy gery het Saterdag in die vroeë oggendure verskeie kere in Roodepoort, wes van Johannesburg, gerol het. Annine Siddall, woordvoerder van ER24, het gesê die voorval het omstreeks 02:00 by die aansluiting van Nick Toomeyrylaan en Van Wykstraat in Davidsonville plaasgevind. “Die bestuurder het beheer oor die voertuig verloor waarna die motor ongeveer 60 m ver gerol het. Die motor het op sy dak in die veld langs die pad tot stilstand gekom,” het Siddall gesê. Paramedici het die man se liggaam ŉ paar meter van die motor se wrak aangetref. “Daar kon niks vir hom gedoen word nie en hy is op die toneel dood verklaar.” Die man het geen vorm van identifikasie by hom gehad nie. Die polisie ondersoek die voorval.